АҞӘА, мшаԥы 14 – Sputnik. Аԥсны аԥыза-министр Александр Анқәаб дидикылеит ареспублика асанитартә ҳақьым хада Лиуюдмила Скорик. Аиԥылараҿ иалацәажәан ПЦР-лабораториа ҿыцқәа Очамчыреи Гагреи раартра азҵаара. Абри атәы аанацҳауеит Аминистрцәа реилазаара асаит.
Лиудмила Скорик лажәақәа рыла Агәабзиарахьчара аминистрра 11 миллион мааҭ рыхә иахәҭоу ахархәагақәа аанахәеит. Атехника аиҳарак ареспублика асанитар-епидемиологиатә маҵзурахьы инашьҭуп.
Скорик еиҭалҳәеит Очамчыра атехника ақәыргыларазы ахыбра шазырхио, аҳҭнықалақьтә лабораториаҟынтә ҩыџьа аҟазауаа уахь ишынашьҭхо ацхырааразы.
Алабораториақәа мчхарала еиҟароуп, дасу ирылшоит 250 анализ уахыки-ҽнаки рыла аҟаҵара.
Очамчыратәи алабораториа лаҵарамза алагамҭазы аусура иаларгахоит, гагратәи ПЦР-лабораториа – лаҵарамза анҵәамҭазы.
Атәылаҿ асанитар-епидемиологиатә ҭагылазашьа далацәажәо Скорик иазгәалҭеит ачымазара ахы шышьҭнахыз.
Иҟоуп ашәарҭа апандемиа аҩбатәи ацәқәырԥа цәырҵуеит ҳәа лҳәеит аҳақьым.
Скорик ауааԥсыра ааԥхьара рылҭеит аԥкырақәеи абжьгарақәеи ирықәныҟәаларц.